作者:吳少微
標題:過漢故城
內容:大漢昔未定，強秦猶擅場。中原逐鹿罷，高祖鬱龍驤。經始謀帝座，茲焉壯未央。規模窺棟宇，表裡浚城隍。群後崇長樂，中朝增建章。句陳被蘭錡，樂府奏芝房。翡翠明珠帳，鴛鴦白玉堂。清晨寶鼎食，閑夜鬱金香。天馬來東道，佳人傾北方。何其赫隆盛，自謂寶靈長。歷數有時盡，哀平嗟不昌。冰堅成巨猾，火德遂頹綱。奧位匪虛校，貪天竟速亡。魂神籲社稷，豹虎鬥巖廊。金狄移灞岸，銅盤向洛陽。君王無處所，年代幾荒涼。宮闕誰家域，蓁蕪罥我裳。井田唯有草，海水變為桑。昔在高門內，於今岐路傍。餘基不可識，古墓列成行。狐兔驚魍魎，鴟鳥嚇獝狂。空城寒日晚，平野暮雲黃。烈烈樊青棘，蕭蕭吹白楊。千秋並萬歲，空使詠歌傷。